Għaxart ijiem qabel jibda jinbiegħ l-iPhone 6, bosta ammiraturi ta’ dan l-ismartphone diġà ffurmaw kju quddiem l-istabbilment li għadhom l-Apple f’Regent Street f’Londra. Kelliem għall-kumpanija qal li hekk kif qegħdin iħejju għat-tnedija tal-iPhone 6 aktar tard illejla, diġà fforma kju barra l-istabbiliment tagħhom minkejja l-fatt li dan l-ismartphone mhux mistenni li jibda jinbiegħ qabel id-19 ta’ Settembru. “Hawn ħafna storbju u ninsab għajjiena ħafna”, qalet Bonnie Carr, mara żagħżugħa li qalet li lesta torqod ġimagħtejn barra fuq il-bankina quddiem l-istabbiliment tal-Apple basta takkwista wieħed. Hija qed torqod barra flimkien mal-kollegi tagħha li qed jolternaw bejniethom meta jkollhom bżonn jiċċaqilqu biex imorru jaqdu l-bżonnijiet tagħhom. Il-ġarr tagħha f’tinda ħadra huwa żagħżugħ mill-Ungerija li wasal fl-istess ħin tagħha. Bonnie qalet li x’aktarx huwa se jkun qed ibiegħ l-iPhone 6 lil dawk li joffrulu l-aqwa prezz għalih. Dan il-prattika ħadmet tajjeb fil-passat għall-kuġini Ceballo u Joseph Cruz li bħalissa qegħdin jorqdu barra quddiem l-imħażen tal-Apple fi New York. Huma biegħu posthom fuq quddiem tal-kju għall-prezz ta’ $2,500 u jistmaw li qalgħu mas-$7,000 minn din il-prattika fl-aħħar ħames snin. Dwar l-iPhone 6, Bonnie qalet li tinsab ħerqana biex tara x’se jkun qed joffri ġdid u kif se jidher. Qed jingħad li l-iPhone 6 se jkollu żewġ verżjonijiet, wieħed ta’ 4.7 pulzieri u ieħor ta’ 5.5 pulzieri. Madankollu kollox għadu sigriet u d-dettalji dwaru se jitħabbru uffiċjalment waqt it-tnedija tiegħu.